กดดันแบงก์กรุงไทยปลดล็อกเงินกู้เอิร์ธ
ผู้ถือหุ้น-เจ้าหนี้หุ้นกู้เอิร์ธบุกแบงก์กรุงไทย จี้ให้อนุมัติเงินสินเชื่อ- ปลดล็อกการอายัดบัญชี
9 ม.ค. 2562

ผู้ถือหุ้น-เจ้าหนี้หุ้นกู้เอิร์ธบุกแบงก์กรุงไทย จี้ให้อนุมัติเงินสินเชื่อ- ปลดล็อกการอายัดบัญชี
เมื่อวันที่ 8 ม.ค. 2562 ผู้ถือหุ้นรายย่อย บริษัท เอ็นเนอร์ยี่ เอิร์ธ (EARTH) และผู้ถือตั๋ว B/E ของเอิร์ธเข้ายื่นหนังสือต่อผู้บริหารธนาคารกรุงไทย เพื่อเรียกร้องให้ธนาคารกรุงไทยอนุมัติเงินสินเชื่อ และปลดล็อกการอายัดบัญชีของเอิร์ธ รวมทั้งเรียกร้องให้ธนาคารกรุงไทยชี้แจงกรณีที่ธนาคารระงับวงเงินสินเชื่อและปรับชั้นเอิร์ธเป็นลูกหนี้เอ็นพีแอล
นอกจากนี้ ได้เรียกร้องให้ธนาคารชี้แจงการอายัดเงินของเอิร์ธจนส่งผลต่อการดำเนินธุรกิจ และความสามารถในการชำระหนี้หุ้นกู้ รวมถึงการที่ธนาคารไม่ออกหุ้นกู้ 5,000 ล้านบาท ซึ่งเอิร์ธจะนำเงิน 3,500 ล้านบาท มาชำระหนี้ให้แก่ธนาคารกรุงไทย รวมถึงให้หยุดกล่าวโทษในคดีตั๋ว B/L ปลอม เนื่องจากกระทบต่อความน่าเชื่อถือของคู่ค้าและการอนุมัติสินเชื่อจากสถาบันการเงินอื่น
นายปริญญา พัฒนภักดี รองกรรมการผู้จัดการใหญ่ ธนาคารกรุงไทย กล่าวว่า ธนาคารยังคงเดินหน้าทำแผนฟื้นฟูเอิร์ธ ซึ่งไม่สามารถระบุระยะเวลาที่แน่ชัดได้ แต่ก็ต้องการให้ลูกหนี้สามารถเดินหน้ากิจการต่อไปได้